Source: https://www.opytajsauctovnika.sk/prijem-policajta-z-obchodovania-na-burze/
Timestamp: 2019-08-22 11:47:12+00:00
Document Index: 15018133

Matched Legal Cases: ['§ 48', '§ 8', '§ 48', '§ 48', '§ 8', '§ 5', '§ 6', '§ 7', '§ 8']

Príjem policajta z obchodovania na burze | Opýtaj sa účtovníka Bing SEO
Home » dane » Príjem policajta z obchodovania na burze
Mám otázku, či môže príslušník policajného zboru mať príjem z obchodovania na burze, konkrétne forex, akcie a kryptomeny. V zákone 73/1998 je síce uvedené v § 48, ods. 6, 7 čo je zakázané a čo je povolené vykonávať. V odseku 7 je tiež uvedené, že zákaz sa nevťahuje na správu vlastného majetku, len neviem v tomto prípade či by sa jednalo spomínaný prípad, keďže napr. forex je definovaný ako ostatný príjem podľa 595/2003, § 8 ods. 1 písm. k. Vopred ďakujem za akúkoľvek odpoveď na moju otázku.
Zdravím. Ako píšete, tak podľa § 48 ods. 6 Zákona 73/1998 Z.z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície policajt nesmie popri výkone funkcie policajta vykonávať žiadnu inú platenú funkciu, vykonávať podnikateľskú činnosť alebo inú zárobkovú činnosť a byť členom správnych alebo kontrolných orgánov právnických osôb vykonávajúcich podnikateľskú činnosť. To neplatí pri plnení služobných úloh.
Následne § 48 ods. 7 definuje, aj kedy ďalej zákaz inej zárobkovej činnosti neplatí. Ide napr. o situácie ako je vedecká, pedagogická, lektorská, prednášateľská, pastoračná, publicistická, literárna, športová alebo umelecká činnosť, znalecká, tlmočnícka, prekladateľská činnosť, činnosť vedúcich táborov pre deti a mládež a pod. (viac v zákone). Taktiež sa tento zákaz nevzťahuje na správu vlastného majetku, či na správu majetku svojich maloletých detí.
Ako ste už uviedli vo vašej otázke, príjem z obchodovania s forexom spadá podľa Zákona 595/2003 Z.z. o dani z príjmov pod § 8 ods. 1 písm. k) ako príjem z derivátových operácií.
Za podnikanie sa však pokladá len príjem podľa § 5 a § 6 Zákona o dani z príjmov, takže ak váš príjem (aj do budúcna) spadá do kategórie § 7 či § 8 Zákona o dani z príjmov, tak takýto príjem dosahovať môžete. Vašou povinnosťou však bude si sám podať daňové priznanie fyzickej osoby typu B.
Čo je forex? Je to anglická skratka pre obchodovanie, teda skôr špekuláciu s cudzími menami (Foreign Exchange). Princíp je asi nasledovný: ak si myslíte, že euro posilní voči českej korune, tak nakúpite za súčasný výmenný kurz EUR/ CZK a potom predáte za drahší výmenný kurz. Rozdiel z týchto výmenných kurzov bude vašim ziskom. Môže však ísť aj o stratu, ak váš odhad nebude správny.
Mohlo by vás zaujímať: Ako je to so zdanením Bitcoinov a kryptomien ako takých?
(Pôvodný článok 30.08.2018 | Aktualizované 14.05.2019, 17:03)
dane, mzdy 595/2003, 73/1998, burza, derivátové operácie, Forex, policajt, zákon o dani z príjmov, Zákon o štátnej službe príslušníkov Policajného zboru